Aftakaveðri er spáð um allt land í dag og er veður tekið að versna við norðurströndina og á utanverðum Vestfjörðum . Appelsínugul viðvörun verður í gildi í öllum landshlutum vegna veðurs síðar í dag nema á Norðurlandi vestra og Ströndum þar sem rauð viðvörun gildir frá klukkan 17 . Þetta er í fyrsta sinn sem rauð viðvörun er gefin út vegna veðurs . Veðurstofa Íslands í samráði við almannavarnir hækkaði fyrr í dag viðvörunarstig á Norðurlandi eystra og er það nú rautt . Viðvörunin er í gildi til hádegis á morgun . Þá er rauð viðvörun einnig í gildi á Norðurlandi vestra og á Ströndum . Sú stendur þó aðeins til klukkan eitt í nótt .